CELEX: 62018TN0396
Language: el
Date: 2018-06-29 00:00:00
Title: Υπόθεση T-396/18: Προσφυγή της 29ης Ιουνίου 2018 — ITSA κατά Επιτροπής

1.10.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 352/36
            
         
      Προσφυγή της 29ης Ιουνίου 2018 — ITSA κατά Επιτροπής
      (Υπόθεση T-396/18)
      (2018/C 352/43)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: International Tax Stamp Association Ltd (ITSA) (Sunbury-on-Thames, Ηνωμένο Βασίλειο) (εκπρόσωπος: F. Scanvic, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τον κατ’ εξουσιοδότηση κανονισμό (ΕΕ) 2018/573 της Επιτροπής, της 15ης Δεκεμβρίου 2017, όσον αφορά βασικά στοιχεία των συμβάσεων αποθήκευσης δεδομένων που συνάπτονται στο πλαίσιο του συστήματος ιχνηλασιμότητας για τα προϊόντα καπνού, τον εκτελεστικό κανονισμό (ΕΕ) 2018/574 της Επιτροπής, της 15ης Δεκεμβρίου 2017, για τα τεχνικά πρότυπα για τη δημιουργία και τη λειτουργία συστήματος ιχνηλασιμότητας για τα προϊόντα καπνού και την εκτελεστική απόφαση (ΕΕ) 2018/576 της Επιτροπής, της 15ης Δεκεμβρίου 2017, για τα τεχνικά πρότυπα των χαρακτηριστικών ασφαλείας που εφαρμόζονται στα προϊόντα καπνού.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, η προσφεύγουσα προβάλλει έναν μόνο λόγο ο οποίος στηρίζεται σε παράβαση του άρθρου 8 του Πρωτοκόλλου του Παγκόσμιου Οργανισμού Υγείας για την εξάλειψη του παράνομου εμπορίου προϊόντων καπνού που συνήφθη στη Σεούλ στις 12 Νοεμβρίου 2012, το οποίο απαγορεύει την ανάθεση της σημάνσεως των προϊόντων καπνού στην καπνοβιομηχανία. Συναφώς, η προσφεύγουσα εκτιμά ότι, μολονότι το εν λόγω Πρωτόκολλο δεν έχει ακόμη τεθεί σε ισχύ, έχει εντούτοις συναφθεί και υπογραφεί από την Ευρωπαϊκή Ένωση, γεγονός το οποίο της απαγορεύει να λάβει οποιοδήποτε αντίθετο προς αυτό μέτρο.
      Η προσφεύγουσα προβάλλει, επίσης, ότι η οδηγία 2014/40 του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ (ΕΕ 2014, L 127, σ. 1), βάσει της οποίας εκδόθηκε ο προσβαλλόμενος εν προκειμένω κανονισμός, μπορεί και πρέπει να ερμηνευθεί κατά τρόπο που να συνάδει με το ως άνω Πρωτόκολλο, παρά το γεγονός ότι δεν απαγορεύει ρητώς την ανάθεση της διενέργειας των επίμαχων πράξεων στην καπνοβιομηχανία.
      Τέλος, σε περίπτωση που η ερμηνεία αυτή δεν είναι δυνατή, τότε η εν λόγω οδηγία αυτή καθαυτή θα αντέβαινε στο Πρωτόκολλο και, συνεπώς, στις ευρωπαϊκές Συνθήκες.